Forslag til afgørelse fra generaladvokat Léger fremsat den 10. januar 2002. - Kommissionen for De Europæiske Fællesskaber mod Den Hellenske Republik. - Traktatbrud - manglende gennemførelse af direktiv 96/61/EF. - Sag C-64/01.



Samling af Afgørelser 2002 side I-02523



Generaladvokatens forslag til afgørelse

1. Kommissionen for De Europæiske Fællesskaber har i medfør af artikel 226 EF anlagt sag med påstand om, at det fastslås, at Den Hellenske Republik har tilsidesat sine forpligtelser i henhold til EF-traktaten, idet den ikke inden for den fastsatte frist har vedtaget de love og administrative bestemmelser, der er nødvendige for fuldt ud at efterkomme Rådets direktiv 96/61/EF af 24. september 1996 om integreret forebyggelse og bekæmpelse af forurening , subsidiært idet den ikke har givet Kommissionen meddelelse herom. Kommissionen har endvidere nedlagt påstand om, at Den Hellenske Republik tilpligtes at betale sagens omkostninger.

2. Kommissionen gør gældende, at det i direktivets artikel 21 bestemmes, at medlemsstaterne skal sætte de nødvendige love og administrative bestemmelser i kraft for at efterkomme direktivet senest tre år efter dets ikrafttræden, dvs. den 30. oktober 1999, og straks underrette Kommissionen herom.

3. Da Den Hellenske Republik ikke havde underrettet Kommissionen om foranstaltninger, som den eventuelt havde truffet for at efterkomme direktivet, opfordrede Kommissionen ved åbningsskrivelse nr. SG(2000) D/101634 af 18. februar 2000 Den Hellenske Republik til at fremsætte sine bemærkninger inden for en frist på to måneder.

4. Da de græske myndigheder ikke besvarede åbningsskrivelsen inden for den fastsatte frist, fremsatte Kommissionen ved skrivelse nr. SG(2000) D/105301 af 25. juli 2000 en begrundet udtalelse, hvori den gentog de bemærkninger, den havde fremsat i åbningsskrivelsen, og opfordrede de græske myndigheder til inden for en frist på to måneder at efterkomme den begrundede udtalelse. Da Kommissionen ikke modtog nogen oplysninger om gennemførelsen af direktivet, har den anlagt denne traktatbrudssag.

5. Den Hellenske Republik har nedlagt påstand om frifindelse, og om, at Kommissionen tilpligtes at betale sagens omkostninger. Den har anført, at gennemførelsen af direktivet i national ret finder sted i to etaper. Den Hellenske Republik vedtager i første omgang en tværministeriel beslutning, der sikrer gennemførelsen af direktivets artikel 1-3, 7, 11, 15, 16,18 og 20. Det endelige udkast til denne beslutning skulle tilsendes Kommissionen i løbet af april 2001. Direktivets andre artikler, der hænger sammen med Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet , ville blive gennemført i løbet af anden etape, der skulle afsluttes inden udgangen af 2001.

Spørgsmålet om, hvorvidt der foreligger et traktatbrud

6. Det følger af fast praksis, at spørgsmålet om, hvorvidt der foreligger et traktatbrud, skal vurderes på baggrund af forholdene i medlemsstaten, som de var ved udløbet af fristen i den begrundede udtalelse, og at ændringer af forholdene i tiden derefter ikke kan tages i betragtning af Domstolen .

7. Det må således fastslås, at de foranstaltninger, der var nødvendige for at gennemføre direktivet fuldt ud i intern ret, ikke var blevet truffet ved udløbet af den frist, der var fastsat i den begrundede udtalelse, hvilket Den Hellenske Republik i øvrigt heller ikke har bestridt.

8. Da gennemførelsen af direktivet ikke har fundet sted inden for den fastsatte frist, bør Kommissionens påstand tages til følge.

9. I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom, hvilket er tilfældet i denne sag.

Forslag til afgørelse

10. Jeg foreslår derfor Domstolen at fastslå:

»1) Den Hellenske Republik har tilsidesat sine forpligtelser i henhold til Rådets direktiv 96/61/EF af 24. september 1996 om integreret forebyggelse og bekæmpelse af forurening, idet den ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet.

2) Den Hellenske Republik betaler sagens omkostninger.«